Nuus – Eerste boek oor Afrikaanse taalkunde in 25 jaar! – Andre Beukes: EU Labour Law specialist
Nuus – Eerste boek oor Afrikaanse taalkunde in 25 jaar!
Pas het daar by Van Schaik ŉ nuwe Afrikaanse taalkundeboek, Kontemporêre Afrikaanse Taalkunde, verskyn.
Dr. Nerina Bosman van die Departement Afrikaans was mederedakteur saam met prof. Wannie Carstens van Noordwes-Universiteit se Potchefstroomkampus. Dit is die eerste boek wat ŉ volledige oorsig oor alle aspekte van die Afrikaanse taalkunde gee sedert Inleiding tot die Afrikaanse Taalkunde in 1989 verskyn het – ŉ boek waarin destydse dosente van die Departement Afrikaans soos professore Louis Eksteen, Christo van Rensburg en Vic Webb bydraes gelewer het.
Dosente aan sewe universiteite waar die Afrikaanse taalkunde tans bestudeer word, was medeskrywers aan die boek.Nuuskierige lesers kan meer te wete kom van die Afrikaanse klank-, woord- en sinsisteme en die baie interessante herkomsgeskiedenis van Afrikaans word in twee hoofstukke beskryf. Die semantiek, pragmatiek, sosiolinguistiek en leksikografie, sowel as normatiewe taalkunde, dokumentontwerp en taalverwerwing en taalonderrig kom almal aan bod in die 490 bladsye. Die nuutste navorsing in die onderskeie velde word aan studente en belangstellende lesers voorgestel.
Daar is ook ŉ oorsighoofstuk wat ŉ voëlvlug bied oor die Afrikaanse taalkunde van toeka tot nou. In die laaste instansie is die boek ŉ voorbeeld van samewerking tussen akademici uit alle dele van die land en ŉ lewende getuigskrif van die soepelheid, krag en kleurryke verskeidenheid van Afrikaans.
Kliek hieronder om die eBoek te koop.
via Nuus – Eerste boek oor Afrikaanse taalkunde in 25 jaar!.